**VÝZNAM OCHRANY RASTLÍN**

**Význam rastlín a živočíchov v prírode:**

Funkcia a dôležitosť rastlín i živočíchov je v prírode i pre nás ako súčasť prírody nenahraditeľná.

**Rastliny** obsahujúce zelené farbivo chlorofyl **produkujú** - **kyslík**, **upravujú** vlhkostné pomery ovzdušia, **absorbujú** nečistoty, **zadržujú** v území vlahu svojimi koreňmi.

Rozkladom odumretých tiel rastlín vzniká **pôda**, ktorú zároveň spevňujú svojimi koreňmi a bránia tak erózii (odnosu pôdy vetrom, vodou...), sú **potravou** a príbytkom živočíchov i človeka. Živočíchy ako konzumenti (požierači organických látok) svojím metabolizmom pomáhajú rozkladať látky v prírode, poskytujú si navzájom potravu a sú potravou i pre nás.

Spolužitím rastlín a živočíchov sa vytvára **rozmanitosť** prírody. Jeden organizmus poskytuje druhému bydlisko, inému potravu, tretieho sám požiera, pri štvrtom rád žije...

**Odstránením čo len jedného organizmu sa narúša dlhodobá rovnováha v prírode - ak odstránime napr. nejaký druh rastliny, pre nás úplne nepotrebný, ohrozíme tým druhy živočíchov, ktoré sa ňou živia**, druh motýľa, ktorý len na ňu kladie vajíčka, hubu, ktorá na nej cudzopasí.

Preto je dôležité si uvedomiť, že:.

 **akýkoľvek nepremyslený zásah do krajiny môže mať rozsiahle následky.**

Kontrolná otázka:

Napíš aké funkcie plnia rastliny v prírode.